Diari Oficial de la Generalitat Valenciana


Sumari del DOGV 6404, del 24-11-2010 (2010/12919)

RESOLUCIÓ de 18 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Institut de Salut Carles III i l'Institut Valencià d'Investigacions Agràries pel qual es concedix una subvenció nominativa disposada en els Pressupostos Generals de l'Estat per a l'any 2010 per al desenrotllament del Projecte Re-Lab i se n'establixen les condicions de concessió.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6404

Data del DOGV
:   24-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12639


Data del document
:   18-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 18 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Institut de Salut Carles III i l'Institut Valencià d'Investigacions Agràries pel qual es concedix una subvenció nominativa disposada en els Pressupostos Generals de l'Estat per a l'any 2010 per al desenrotllament del Projecte Re-Lab i se n'establixen les condicions de concessió. [2010/12550]  
L'Institut de Salut Carles III i l'Institut Valencià d'Investigacions Agràries han subscrit, després de la tramitació prèvia reglamentària, els dies 28 de juliol i 3 de novembre de 2010 respectivament, el conveni pel qual es concedix una subvenció nominativa disposada en els Pressupostos Generals de l'Estat per a l'any 2010 per al desenrotllament del Projecte Re-Lab i se n'establixen les condicions de concessió.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1600/2010, i que figura com a annex d'esta resolució.  
València, 18 de novembre de 2010.- La directora general del Secretariat del Consell: M.ª Teresa Lleó Alonso.  
Conveni entre l'Institut de Salut Carles III i l'Institut Valencià d'Investigacions Agràries pel qual es concedix una subvenció nominativa disposada en els Pressupostos Generals de l'Estat per a l'any 2010 (aplicació pressupostària 45.430162J.453) per al desenvolupament del Projecte Re-Lab, i se n'establixen les condicions de concessió  
Reunits  
D'una banda, Maritina Hernández Miñana, com a consellera d'Agricultura, Pesca i Alimentació, nomenada per mitjà del Decret 8/2007, de 28 de juny, del president de la Generalitat, i presidenta del Consell Rector de l'Institut Valencià d'Investigacions Agràries, entitat autònoma de la Generalitat, amb domicili a la carretera Moncada-Náquera, km 4,5, a Moncada, 46370 València, que actua en nom i representació d'este basant-se en les atribucions que conté la Llei 4/1991, de la Generalitat, de 13 de març, de creació com a entitat autònoma de l'IVIA (Diari Oficial de la Generalitat Valenciana núm. 1506, de 18 de març de 1991), i l'article 8, apartat 2, del Decret 233/1991, de 9 de desembre, del Consell, pel qual s'aprova el seu reglament (Diari Oficial de la Generalitat Valenciana, núm. 1700, de 10 de gener de 1992).  
D'altra banda, José Jerónimo Navas Palacios, com a director de l'Institut de Salut Carles III, organisme que pertany al Ministeri de Ciència i Innovació, nomenat per mitjà del Reial Decret 1458/2008, de 29 d'agost, que actua en nom i representació de l'Institut de Salut Carles III esmentat, amb domicili al carrer de Sinesio Delgado, número 6, de Madrid, i en exercici de les competències atribuïdes per mitjà del Reial Decret 375/2001, pel qual s'aprova l'Estatut de l'Institut de Salut Carles III, modificat per mitjà del Reial Decret 590/2005, de 20 de maig.  
Cada un actua en virtut de les competències que posseïx, legitimats per a la firma d'este conveni.  
Exposen  
1. Que una de les funcions de l'Institut de Salut Carles III, segons el Reial Decret 375/2001, de 6 d'abril, pel qual s'aprova el seu estatut, és la planificació, el foment i la coordinació de la investigació i la innovació biomèdica i sanitària, d'acord amb les directrius i els objectius proposats pel Govern en matèria de política científica.  
2. Que per mitjà de l'Orde PRE/305/2009, de 10 de febrer, del Ministeri de la Presidència, publicada en el BOE número 42, de 18 de febrer de 2009, es crea la Xarxa de Laboratoris d'Alerta Biològica, denominada Re-Lab, la direcció superior de la qual s'encomana al Ministeri de Ciència i Innovació a través de l'Institut de Salut Carles III.  
La Re-Lab es configura com una infraestructura de naturalesa cientificotècnica, formada per laboratoris de referència, per al suport operatiu al Sistema Nacional de Conducció de Situacions de Crisi davant de riscos i amenaces per agents biològics perillosos.  
3. Que la Re-Lab està constituïda, entre altres, pels laboratoris de virologia i immunologia i bacteriologia del Centre de Protecció Vegetal i Biotecnologia de l'Institut Valencià d'Investigacions Agràries, adscrit a la Conselleria d'Agricultura, Pesca i Alimentació de la Generalitat.  
Els laboratoris de virologia i immunologia i bacteriologia del Centre de Protecció Vegetal i Biotecnologia de l'Institut Valencià d'Investigacions Agràries, adscrit a la Conselleria d'Agricultura, Pesca i Alimentació de la Generalitat Valenciana, estan especialitzats en diagnòstic i detecció d'agents patògens de vegetals i són els laboratoris de referència de la Subdirecció General de Sanitat de la Producció Primària del Ministeri de Medi Ambient i Medi Rural i Marí, per a diagnòstic de virus, viroides i fitoplasmes de plantes llenyoses i de bacteris fitopatògens, respectivament. L'Institut Valencià d'Investigacions Agràries posseïx instal·lacions de seguretat biològica per a efectuar treballs amb organismes de quarantena, i coordinarà amb altres laboratoris de la mateixa institució i amb altres d'aliens accions encaminades a cobrir la detecció, el diagnòstic i la identificació de l'àmplia gamma d'agents patògens i artròpodes nocius per a les plantes.  
4. Que l'article 6 de l'orde esmentada determina que la participació dels laboratoris de virologia i immunologia i bacteriologia del Centre de Protecció Vegetal i Biotecnologia de l'Institut Valencià d'Investigacions Agràries, adscrit a la Conselleria d'Agricultura, Pesca i Alimentació de la Generalitat, en la Re-Lab es realitzarà en els termes i amb l'abast i les condicions que s'establisquen en el conveni de col·laboració subscrit a este efecte.  
5. Que en l'article 22.2a de la Llei General de Subvencions s'establix que podran concedir-se de forma directa les subvencions previstes nominativament en els Pressupostos Generals de l'Estat en els termes recollits en els convenis i en la normativa reguladora d'estes subvencions.  
6. La subvenció nominativa per a este conveni està prevista en els Pressupostos Generals de l'Estat per a 2010.  
D'acord amb això, i per a complir el que s'establix en la Llei 38/2003, General de Subvencions, s'acorda subscriure este conveni, que es regirà per les següents  
Clàusules  
Primera. Objecte  
És objecte d'este conveni la concessió d'una subvenció nominativa i l'establiment de les seues condicions, en aplicació de la Llei 38/2003, de 17 de novembre, General de Subvencions, a l'Institut Valencià d'Investigacions Agràries, amb la finalitat que el finançament que ha de percebre esta procedent dels Pressupostos Generals de l'Estat es destine al sosteniment i el funcionament de la seua tasca científica i d'investigació per a l'execució del Projecte Re-Lab en els termes que es definiran en la clàusula tercera.   
Segona. Actuacions que corresponen a l'Institut de Salut Carles III   
1. L'Institut de Salut Carles III es compromet a concedir una subvenció nominativa a l'Institut Valencià d'Investigacions Agràries per al desenvolupament del Projecte Re-Lab per un import de 72.100 euros.  
2. L'Institut de Salut Carles III procedirà a transferir la quantitat mencionada en l'apartat anterior una vegada rebuda la memòria justificativa de despeses de la subvenció concedida per mitjà del conveni de 4 de març de 2009. Esta memòria ha de comptar amb el vistiplau de la Comissió de Seguiment.  
Tercera. Actuacions que corresponen a l'Institut Valencià d'Investigacions Agràries   
1. L'Institut Valencià d'Investigacions Agràries es compromet a desplegar les seues activitats en l'àmbit de la seguretat biològica, especialment en tot allò relacionat amb la detecció i identificació d'agents biològics perillosos en l'àrea de la sanitat vegetal.  
2. L'Institut Valencià d'Investigacions Agràries es compromet a continuar integrat en la Re-Lab en les condicions que es fixen en l'orde ministerial mencionada adés per als altres laboratoris de l'administració general de l'Estat, i a complir tots els seus protocols d'actuació.  
3. L'Institut Valencià d'Investigacions Agràries es compromet a destinar els fons aportats per l'Institut de Salut Carles III a les despeses de funcionament i manteniment del Projecte Re-Lab.   
S'entenen per despeses subvencionables les compreses en l'article 31.1 de la Llei 38/2003, de 17 de novembre, General de Subvencions, i en particular les despeses de funcionament i manteniment següents, que hauran d'haver-se realitzat entre l'1 de gener i el 31 de desembre de l'any 2010:  
- Despeses de personal, incloses les quotes, prestacions i despeses socials a càrrec de l'ocupador.   
- Arrendaments i cànons.  
- Reparacions, manteniment i conservació d'instal·lacions de seguretat biològica.  
- Materials i subministraments de qualsevol tipus necessaris per al funcionament dels servicis.  
- Indemnitzacions per raó del servici, incloses despeses de viatge i dietes.  
- Ús de plataformes tecnològiques, servicis científics i tècnics i d'estabulari i de cultiu de plantes en condicions controlades d'hivernacle.  
4. L'Institut Valencià d'Investigacions Agràries es compromet, a més de complir les condicions imposades i l'execució de l'activitat, a complir els objectius previstos en l'acte de concessió de la subvenció i els requisits que, com a beneficiari, se li exigixen en la Llei General de Subvencions, i en particular a:  
- L'acreditació del compliment de la finalitat de la subvenció es realitzarà per mitjà de l'aportació davant de l'òrgan concedent de documentació original justificant, de la qual caldrà adjuntar fotocòpia per a la compulsa i la devolució, si així ho sol·licita l'interessat.  
- Memòria econòmica de les despeses efectuades a càrrec de la subvenció concedida, així com de la resta dels ingressos provinents d'altres fonts.  
- Relació detallada dels documents justificatius que s'aporten.   
Esta documentació podrà ser substituïda per una memòria econòmica en què s'expressen les despeses realitzades, acompanyada d'un informe d'un auditor de comptes inscrit com a exercent en el Registre Oficial d'Auditors de Comptes. L'auditoria comprendrà l'aplicació de l'ajuda concedida i la seua gestió, i verificarà en tot cas l'elegibilitat de les operacions de despesa i el compliment de la normativa aplicable en matèria de contractació publica i medi ambient. Les despeses de l'auditoria podran imputar-se al conveni.  
Amb caràcter addicional, l'Institut Valencià d'Investigacions Agràries presentarà una memòria d'activitats que comprendrà les activitats realitzades i els seus resultats.  
En tot cas, la documentació justificativa de la subvenció s'ha de presentar a les oficines de l'Institut de Salut Carles III abans del 30 de gener de 2011.  
5. L'Institut Valencià d'Investigacions Agràries s'haurà de sotmetre a les actuacions de comprovació i de control financer que corresponen a l'òrgan concedent de la subvenció, a la Intervenció General de l'administració de l'Estat i a les previstes en la Llei 38/2003, General de Subvencions, i en la legislació aplicable del Tribunal de Comptes, al qual facilitaran tota la informació que siga requerida a este efecte.  
6. L'Institut Valencià d'Investigacions Agràries haurà d'indicar si ha sol·licitat o rebut subvencions d'altres administracions públiques o ens públics o privats, nacionals o internacionals, així com l'import.  
7. L'Institut Valencià d'Investigacions Agràries haurà d'acreditar que es troba al corrent en el compliment de les seues obligacions tributàries i davant de la Seguretat Social.  
Quarta. Finançament i pagament  
1. La subvenció concedida per l'Institut de Salut Carles III es materialitzarà d'acord amb el següent:  
- Exercici 2010  
- Aplicació pressupostària: 46.210.440Y.272  
- Quantia: 72.100 euros  
2. El pagament de la subvenció atorgada per l'Institut de Salut Carles III es farà efectiu a la firma del conveni per mitjà de transferència bancària al compte corrent número 3082 1121 13 0473464593, a partir de la subscripció d'este conveni, amb el compliment previ dels requisits exigits per al pagament de les subvencions per la normativa pressupostària estatal i allò que es recull en l'apartat 2 de la clàusula segona.  
3. En el cas que les despeses a finançar per l'assignació concedida no hagen pogut executar-se íntegrament o comprometre's dins de l'exercici pressupostari, l'ISCIII, a través del seu representant en la comissió mixta a què es fa referència en la clàusula següent, haurà d'acordar la seua afecció a exercicis posteriors perquè esta afecció siga possible.  
Cinquena. Comissió mixta  
Es crea una comissió mixta de seguiment per a resoldre les possibles discrepàncies quant a la interpretació o l'aplicació d'este conveni.  
La comissió tindrà la composició següent:  
- Per part de l'ISCIII, la subdirectora de Servicis Aplicats, Formació i Investigació o la persona que la substituïsca, que n'ocuparà la presidència.  
- Per part de l'Institut Valencià d'Investigacions Agràries, el director de l'Institut o la persona que el substituïsca.  
Actuarà com a secretari de la comissió, amb veu però sense vot, un funcionari de l'ISCIII.  
La comissió mixta establirà, tal com es preveu en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la seua constitució, les normes de funcionament i els acords.  
Sisena. Vigència  
Este conveni entrarà en vigor l'endemà de la seua firma per les dos parts, i les activitats s'hauran de realitzar fins al 31 de desembre de 2010. No obstant això, el període d'elegibilitat de la despesa s'iniciarà l'1 de gener de 2010, i la seua acreditació tal com es recull en la clàusula tercera.  
Setena. Resolució  
Seran causa de resolució d'este conveni les causes contingudes en la Llei General de Subvencions i el seu reglament de desplegament.  
Huitena. Reintegrament  
Procedirà el reintegrament de la quantitat percebuda amb exigència d'interés de demora des del moment del pagament de la subvenció en els supòsits i de conformitat amb el que es preveu en el títol II de la Llei General de Subvencions.  
Així mateix, procedirà la devolució total a iniciativa de l'Institut Valencià d'Investigacions Agràries, i la devolució parcial seguint el principi de proporcionalitat d'acord amb les disposicions de l'article 37.e de la LGS.  
Novena. Règim jurídic i resolució de controvèrsies  
La subvenció a què es referix este conveni queda subjecta en tot cas al que s'establix en la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, excepte en tot allò que afecte l'aplicació dels principis de publicitat i concurrència.  
Les possibles qüestions litigioses o controvèrsies a què puga donar lloc l'aplicació, la interpretació, la modificació, l'efecte i la resolució d'este conveni se sotmetran a la jurisdicció contenciosa administrativa.  
I com a mostra de conformitat, les parts subscriuen este conveni en dos exemplars i a un únic efecte.  
Madrid, 28 de juliol de 2010  
València, 3 de novembre de 2010  
Per l'Institut de Salut Carles III: José Jerónimo Navas Palacios.  
Per l'Institut Valencià d'Investigacions Agràries: Maritina Hernández Miñana.